Pia Kjærsgaard (DF), 1999-04-16:
Endnu en gang behandler Folketinget en særlov, sådan som det så ofte før er sket i forskellige sammenhænge, og det er faktisk stort set altid noget skidt, når Folketinget vedtager særlove, og det synes jeg man bør have i erindring hver evig eneste gang.
Må jeg minde om, at Folketinget i november 1992 vedtog en lignende særlov, som dengang drejede sig om at give midlertidig opholdstilladelse til visse personer fra det tidligere Jugoslavien: bosnierloven, hvor der skulle gives opholdstilladelse i 6 måneder med mulighed for forlængelse - nøjagtig det samme, som vi nu diskuterer med hensyn til kosovosærloven - og at man i oktober sidste år ved en særlov gjorde 3.000 serbiske militærnægtere til personer, der har fast opholdstilladelse. Hvad er det så, der sker med de særlove? Det er selvfølgelig, at de efterfølgende bliver gjort permanente.
Og det, der skete med bosnierloven - og det er jo en typisk analog, nok den mest typiske i forhold til det, vi debatterer i dag - var, at først var det ministeren på området, hr. Hans Engell, der lavede en midlertidig lov, og så var det den næste minister, fru Birte Weiss, som gjorde den permanent.
Der skete det med hensyn til bosnierloven, som jeg advarede meget imod: Man gav bosnierne permanent opholdstilladelse, og der er i dag 18.000-20.000 bosniere i Danmark.
Nøjagtig det samme vil gøre sig gældende for kosovoalbanerne: Man vil give dem opholdstilladelse for 6 måneder ad gangen, dog således at asylsagsbehandlingen højst kan udskydes i 2 år.
Jeg vil godt meddele endnu en gang, for jeg mener, det er vigtigt at sige det: Dansk Folkeparti ønsker inderligt at hjælpe disse fordrevne mennesker til at få den bedst mulige støtte for at afhjælpe flest mulige lidelser, og Dansk Folkeparti har i Folketingets Finansudvalg givet tilsagn om 180 mio. kr. til på forskellig vis at give flygtningene hjælp i nærområdet.
Dansk Folkeparti har i Folketingets Europaudvalg forsøgt at få afklaret forskellige spørgsmål i forbindelse med, hvordan de beløb, som er blevet bevilget af et enigt Folketing, bliver udnyttet, og det viser sig, at oprettelse og drift af flygtningelejre i nærområdet med denne bevilling beløber sig til 50 mio. kr. Og indenrigsministeren har bekræftet, at for 50 mio. kr. kan der på stedet drives flygtningelejre, som kan være med til at hjælpe 20.000 personer, og der er slet ingen tvivl om, at det er langt den bedste måde at bruge pengene på.
Ministerens forslag betyder, at der skal bruges 158 mio. kr. på 1.500 flygtninge i 6 måneder, og det står da under alle omstændigheder i skærende kontrast til, hvor mange flere der kan hjælpes i nærområdet.
Ydermere fatter jeg heller ikke regeringens iver for at få flygtninge til Danmark, efter at FN's højkommissær har udtalt, at det er bedst at bevare flygtningene i Balkanområdet, så de hurtigt kan komme tilbage til Kosovo, når situationen tillader det.
Der er altså ingen nølen fra Dansk Folkepartis side med hensyn til at medvirke til at give hjælp på stedet, og vi gør det selvfølgelig på grundlag af det medmenneskelige synspunkt, at Danmark selvfølgelig skal være med til at hjælpe økonomisk, når en sådan katastrofe indtræder.
Men samtidig må jeg forholde mig til, at udgifterne pr. halvår bliver de 158 mio. kr. for 1.500 flygtninge plus transportudgifter - plus transportudgifter - hvilket faktisk betyder, at det er 200 mio. kr. for 1.500 personer, og det er altså grotesk. Jeg har masser af spørgsmål, som jeg gerne vil stille ministeren, men det er meget kort tid, vi har til det her, så jeg vil se, om jeg senere i dag kan komme til at stille de spørgsmål, som jeg mener, at ministeren helt pr. automatik må kunne svare på, men jeg kan altså se, at min taletid er ved at udløbe i første omgang.
Så vil jeg bare til sidst understrege, at Dansk Folkeparti ønsker at støtte flygtninge i nærområdet alt, hvad vi overhovedet kan - hvilket vi også tydeligt har givet udtryk for med vores forskellige tilsagn - men at vi siger nej til en særlov, som ingen kender de videre konsekvenser af.